Tree vir tree na ’n ‘mooi glimlag’ | News24
Tree vir tree na ’n ‘mooi glimlag’
Dr Anton Botes hoop om met sy deelname aan vanjaar se Comrades genoegsame fondse in te samel om ’n “mooi glimlag” aan Amoré Compaan-du Toit te gee. Foto: VERSKAF
’n Twaalfjarige meisie het vanjaar die eerste tree gegee om haar droom van ’n “mooi glimlag” te bewaarheid.
Dit is waarna Amoré Compaan-du Toit die meeste uitsien - om oopmond, sonder terug-hou te kan glimlag.
Sy het van kleins af geweet sy is anders. Tot onlangs het Amoré vier ekstra tande en misvormde voortande agter die skaam glimlag wat net-net aan haar mondhoeke raak, weggesteek.
“Dit het haar nie net selfbewus laat voel nie, maar konstante pyn veroorsaak,” sê haar ma Karen.
“Met die finansiële hulp van barmhartige Samaritane kon Amoré vroeër vandeesmaand vir haar eerste operasie gaan waartydens die ekstra tande verwyder is. ’n Proses wat haar pyn aansienlik verminder het.”
Intense ortodontiese behandeling van tussen 18 tot 24 maande is die volgende stap op die lang pad na ’n “mooi glimlag”.
Plaaslike tanheelkundige tegnikus, dr Anton Botes, gaan die lang en moeilke pad tree vir tree saam met Amoré stap - of draf in sy geval.
In ’n poging om die nodige fondse vir die behandeling in te samel, gaan Anton sy deelname aan die Comrades aan Amoré opdra. Die familie beskik nie oor die nodige finansies vir ’n mediesefonds nie.
Anton self is geen vreemdeling aan Amoré se pyn nie.
“Ek het vir drie jaar intense ortodontiese behandeling ondergaan. Ek kon letterlik ’n appel deur ’n tennisraket eet. Julle kan net dink wat dit aan my selfbeeld gedoen het. Sosiaal was dit baie moeilik om te glimlag en in te pas,” sê Anton.
“Na my behandeling kon ek weer glimlag - wat ek dink ’n wonderwerk was - en kon ek weer my selfbeeld werk. Hierdie deel van my lewe was vir my genoeg motivering om ’n be-roep te kies waar ek mense in soortgelyke situasies kan help.
“Amoré is ’n pragtige meisie en om weer ’n glimlag op haar gesig te sien sonder dat wy skaam voel, is vir my genoeg motivering om die Comrades (87km) vir haar te hardloop. Ek glo die Here gaan vir ons altwee ’n wonderwerk doen.”
Vir meer inligting of om ’n donasie te maak, besoek www.facebook.com/langpadvir of www.http://compaandutoit.co.za